Astrid Carøe (SF), 2022-05-05:
Tak for det.
I SF tog vi imod EU's orlovsdirektiv med åbne arme, for ud over at vi har fået sikret ligestillet barsel, lægger direktivet også op til en generelt bedre balance mellem arbejdsliv og privatliv, og det synes vi er rigtig godt.
Med lovforslaget i dag skal vi nu sikre, at vi kommer i mål med de sidste bestemmelser i direktivet, og det indebærer bl.a. bedre muligheder for omsorgsorlov til pårørende og mere fleksible arbejdsvilkår.
Det er jeg rigtig glad for, og derfor kan jeg også indlede med at sige, at vi selvfølgelig tilslutter os lovforslaget.
For mig at se indeholder lovforslaget rigtig mange gode initiativer, der kan sikre bedre balance mellem arbejdsliv og privatliv i Danmark.
Jeg er særlig glad for, at vi med det her forslag sikrer bedre rettigheder for nære pårørende til alvorligt syge, for der er ingen tvivl om, at det er benhårdt arbejde, at en, man elsker, er syg, og det er virkelig vigtigt, at vi i Danmark kan give de bedst mulige forhold i de pårørendes ellers meget svære situationer.
Derfor er det godt, at vi nu sikrer mulighed for mere fleksible arbejdsvilkår og omsorgsdage, så pårørende ikke skal bruge feriedage eller sygemelde sig for at få hospitalsbesøg til at gå op med arbejdslivet.
Det vil give både den syge og den pårørende mere ro på og mere nærvær i en svær tid.
Ud over at vedtage de sidste dele af orlovsdirektivet skal vi med forslaget her også debattere en forlængelse af barslen for forældre, der får tre eller flere børn ved samme fødsel.
For mig virker det helt åbenlyst, for forældre, der får trillinger, er jo under et helt andet pres end forældre, der får et enkelt barn.
Det gælder både i forhold til amning, bleskift, søvn og muligheden for at give nærvær og sikre trivsel for alle de børn, der er blevet født.
Derfor giver det selvfølgelig rigtig god mening, at forældre til trillinger eller endda firlinger skal have adgang til ekstra orlov.
Men jeg synes også, det er ærgerligt, at vi ikke samtidig også kan forlænge orlovsrettighederne for forældre til tvillinger og for tidligt fødte børn.
Jeg er godt klar over, at sådan en øvelse har et meget større omfang økonomisk set end den her, fordi der kommer mange flere tvillinger i Danmark og mange flere for tidligt fødte børn, men jeg synes ikke desto mindre, at det er en diskussion, vi skal have også fremadrettet, for de forældre er uden tvivl også under et meget stort pres.
Særlig forældre til for tidligt fødte børn kan være nødt til at bruge næsten hele deres barsel på samme tid for at være der for den lille ny, mens de f.eks. er indlagt.
Det synes jeg er ret problematisk, for for tidligt fødte børn har ofte brug for at starte lidt senere i institution end andre børn, men de risikerer altså at komme tidligere i institution, hvis mor og far har været nødt til bruge hele barslen sammen.
Derfor vil vi i SF arbejde videre for, at orlovsperioden også kan blive forlænget for de her familier, også selv om omfanget er større økonomisk set, for det mener vi er bedst for børnene og for familierne.
Når det så er sagt, er jeg selvfølgelig rigtig glad for, at vi med det her forslag går et skridt ad vejen og giver familier med trillinger bedre muligheder for at falde til i deres nye hverdag, og derfor bakker vi som sagt selvfølgelig op.